作者:白居易
標題:禽蟲十二章
內容:燕違戊巳鵲避歲，茲事因何羽族知。疑有鳳凰頒鳥曆，一時一日不參差。水中科鬥長成蛙，林下桑蟲老作蛾。蛙跳蛾舞仰頭笑，焉用鶤鵬鱗羽多。江魚群從稱妻妾，塞雁聯行號弟兄。但恐世間真眷屬，親疏亦是強為名。蠶老繭成不庇身，蜂饑蜜熟屬他人。須知年老憂家者，恐是二蟲虛苦辛。阿閣鵷鸞田舍烏，妍蚩貴賤兩懸殊。如何閉向深籠裡，一種摧頹觸四隅。獸中刀槍多怒吼，鳥遭羅弋盡哀鳴。羔羊口在緣何事，暗死屠門無一聲。蟭螟殺敵蚊巢上，蠻觸交爭蝸角中。應是諸天觀下界，一微塵內鬥英雄。蠨蛸網上罥蜉蝣，反復相持死始休。何異浮生臨老日，一彈指頃報恩讎。蟻王化飯為臣妾，蜾母偷蟲作子孫。彼此假名非本物，其間何怨複何恩。豆苗鹿嚼解烏毒，艾葉雀銜奪燕巢。鳥獸不曾看本草，諳知藥性是誰教。一鼠得仙生羽翼，眾鼠相看有羨色。豈知飛上未半空，已作烏鳶口中食。鵝乳養雛遺在水，魚心想子變成鱗。細微幽隱何窮事，知者唯應是聖人。